गाजले धावक

गाजले धावक (Cursorius coromandelicus) दक्षिण एसियामा पाइने कर्सरको एक प्रजाति हो। यो चरा प्रायजसो जमिनमा बस्ने हुनाले सुक्खा खुला घाँसे मैदान वा अर्ध-मरुभूमिमा सानो समूहमा कीराहरू खाइरहेको भेट्टाउन सकिन्छ।

विबरण
गाजले धावक चम्किलो रङ्गको हुन्छ र चुच्चोको फेदबाट सुरु आँखा हुँदै कालो पछाडी गएको कालो धर्सा हुन्छ। आँखाको माथी सेतो रङ्गको धर्सा, टाउकोको माथीको भाग कटुस रङ्गको र छातीको भाग गाढा सुन्तले रङ्गको हुन्छ। उडानको अवस्थामा शरीरको तल्लो भाग सेतो देखिन्छ र पखेटाको टुप्पो पट्टी आधी भाग कालो रङ्गको हुन्छ। यसको भाले र पोथी दुबै समान हुन्छन्।

वितरण तथा वासस्थान
गाजले धावक सिन्धु उपत्यका देखी पूर्व नेपाल हुँदै बङ्गलादेश सम्म र दक्षिणमा भारतीय उपमहाद्वीपको टुप्पोसम्म तथा कहिलेकाहीँ उत्तरी श्रीलङ्काको सुख्खा क्षेत्र सम्म पाइन्छ। यो प्रजाति ढुङ्गादार, झाडिदार वा चट्टानी खुला सुख्खा घाँसे मैदानहरू पाइन्छ र यदाकदा बलौटे भू-भागमा पनि पाइन्छ। नेपालको सन्दर्भमा यो चरा शुक्लाफाँट राष्ट्रिय निकुञ्ज र कोशी टप्पु वन्यजन्तु आरक्षमा पाइन्छ।

खतरा
गाजले धावक पाइने सुक्खा र खुला घाँसे मैदानहरू निर्माणकार्य र कृषिकार्य जस्ता मानविय गतिविधिहरूबाट खतरामा परेका छन्। यस्ता केही क्षेत्रहरूमा सवारीसाधन आवागमनका कार्य र औद्योगिकीकरणले पहिले भएको वासस्थानहरू विनास गरेको पाइन्छ।

चित्र संग्रह

सन्दर्भ सामग्रीहरू

बाह्य कडीहरू

श्रेणी:नेपालमा पाइने चराहरू
श्रेणी:विकी लभ्स बर्ड्स भाग २ अन्तर्गत बनाइएका वा सुधार गरिएका लेखहरू